Document ID: 32004D0037

Απόφαση της Επιτροπής
της 23ης Δεκεμβρίου 2003
σχετικά με τον καθορισμό ειδικών όρων που διέπουν τις εισαγωγές αλιευτικών προϊόντων από τη Σερβία και το Μαυροβούνιο
[κοινοποιηθείσα υπό τον αριθμό Ε(2003) 5008]
(Κείμενο που παρουσιάζει ενδιαφέρον για τον ΕΟΧ)
(2004/37/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/493/ΕΟΚ του Συμβουλίου, της 22ας Ιουλίου 1991, περί καθορισμού των υγειονομικών κανόνων που διέπουν την παραγωγή και τη διάθεση στην αγορά των αλιευτικών προϊόντων(1), και ιδίως το άρθρο 11,
Εκτιμώντας τα ακόλουθα:
(1) Η Επιτροπή πραγματοποίησε επίσκεψη επιθεώρησης στη Σερβία και στο Μαυροβούνιο για να εξακριβώσει τους όρους υπό τους οποίους τα αλιευτικά προϊόντα παράγονται, αποθηκεύονται και αποστέλλονται στην Κοινότητα.
(2) Οι παραπάνω όροι δεν αφορούν το Κοσσυφοπέδιο, όπως ορίζεται στο ψήφισμα 1244 του Συμβουλίου Ασφαλείας των Ηνωμένων Εθνών της 10ης Ιουνίου 1999, το οποίο υπόκειται σε διεθνή πολιτική διοίκηση από την αποστολή των Ηνωμένων Εθνών στο Κοσσυφοπέδιο (UNMIK). Ως εκ τούτου, δεν είναι δυνατό να συμπεριληφθούν στην παρούσα απόφαση οι εισαγωγές αλιευτικών προϊόντων από το Κοσσυφοπέδιο.
(3) Οι διατάξεις της νομοθεσίας της Σερβίας και του Μαυροβουνίου, όσον αφορά την υγειονομική επιθεώρηση και την παρακολούθηση των αλιευτικών προϊόντων, μπορούν να θεωρηθούν ισοδύναμες με εκείνες της οδηγίας 91/493/ΕΟΚ.
(4) Ειδικότερα, το Ministry of Agriculture, Forestry and Water Management of the Republic of Montenegro (MAFWM), είναι σε θέση να ελέγχει αποτελεσματικά την εφαρμογή της ισχύουσας νομοθεσίας.
(5) Το MAFWM παρέσχε επίσημες διαβεβαιώσεις σχετικά με την τήρηση των κανόνων για τους υγειονομικούς ελέγχους και την παρακολούθηση των αγρίων, ολόκληρων και νωπών θαλασσινών αλιευτικών προϊόντων που προβλέπονται στο κεφάλαιο V του παραρτήματος της οδηγίας 91/493/ΕΟΚ καθώς και σχετικά με την τήρηση απαιτήσεων υγιεινής ισοδύναμων προς εκείνες που θεσπίζονται με την εν λόγω οδηγία.
(6) Είναι σκόπιμο να θεσπισθούν λεπτομερείς διατάξεις σχετικά με τα αλιευτικά προϊόντα που εισάγονται στην Κοινότητα από τη Σερβία και το Μαυροβούνιο, σύμφωνα με την οδηγία 91/493/ΕΟΚ. Στις εν λόγω διατάξεις θα πρέπει να διευκρινίζεται ότι μπορεί να επιτραπούν μόνο οι εισαγωγές αγρίων, ολόκληρων και νωπών θαλασσινών αλιευτικών προϊόντων στην Κοινότητα.
(7) Είναι επίσης αναγκαίο να καταρτιστεί ένας κατάλογος των εγκεκριμένων εγκαταστάσεων, των πλοίων-εργοστασίων, των ψυκτικών θαλάμων, καθώς και ένας κατάλογος των πλοίων-ψυγείων που είναι εξοπλισμένα σύμφωνα με τις απαιτήσεις της οδηγίας 92/48/ΕΟΚ του Συμβουλίου, της 16ης Ιουνίου 1992, για τον καθορισμό των ελάχιστων κανόνων υγιεινής που εφαρμόζονται σε ορισμένα αλιευτικά προϊόντα που λαμβάνονται σε αλιευτικά σκάφη σύμφωνα με το άρθρο 3 παράγραφος 1 στοιχείο α) σημείο i) της οδηγίας 91/493/ΕΟΚ(2). Οι εν λόγω κατάλογοι πρέπει να καταρτιστούν βάσει μιας ανακοίνωσης του MAFWM προς την Επιτροπή.
(8) Κρίνεται σκόπιμο η παρούσα οδηγία να αρχίσει να ισχύει 45 ημέρες μετά τη δημοσίευσή της, έτσι ώστε να παρέχεται η αναγκαία μεταβατική περίοδος.
(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το Ministry of Agriculture, Forestry and Water Management of the Republic of Montenegro (MAFWM) είναι η αρμόδια αρχή στη Σερβία και το Μαυροβούνιο(3) για τον έλεγχο και την πιστοποίηση της συμμόρφωσης των αλιευτικών προϊόντων με τις απαιτήσεις της οδηγίας 91/493/ΕΟΚ.
Άρθρο 2
Τα αλιευτικά προϊόντα που εισάγονται στην Κοινότητα από τη Σερβία και το Μαυροβούνιο πρέπει να ανταποκρίνονται στις απαιτήσεις των άρθρων 3, 4 και 5.
Άρθρο 3
1. Τα αλιευτικά προϊόντα πρέπει να είναι ολόκληρα νωπά ψάρια προερχόμενα από άγρια θαλάσσια αλιεύματα.
2. Κάθε φορτίο πρέπει να συνοδεύεται από αριθμημένο υγειονομικό πιστοποιητικό στο πρωτότυπο, δεόντως συμπληρωμένο, υπογεγραμμένο, με ημερομηνία και αποτελούμενο από ένα μόνο φύλλο, υπόδειγμα του οποίου παρατίθεται στο παράρτημα I.
3. Το υγειονομικό πιστοποιητικό πρέπει να συντάσσεται τουλάχιστον σε μία από τις επίσημες γλώσσες του κράτους μέλους στο οποίο διεξάγονται οι έλεγχοι.
4. Στο υγειονομικό πιστοποιητικό πρέπει να εμφαίνεται το όνομα, η ιδιότητα και η υπογραφή του εκπροσώπου του MAFWM, καθώς και η επίσημη σφραγίδα της εν λόγω υπηρεσίας, με διαφορετικό χρώμα από εκείνο των λοιπών ενδείξεων.
Άρθρο 4
Τα αλιευτικά προϊόντα πρέπει να προέρχονται από τις εγκεκριμένες εγκαταστάσεις, τα πλοία-εργοστάσια, τους ψυκτικούς θαλάμους ή τα πλοία-ψυγεία που απαριθμούνται στο παράρτημα II.
Άρθρο 5
Με εξαίρεση την περίπτωση των χύδην κατεψυγμένων αλιευτικών προϊόντων που προορίζονται για την παρασκευή συντηρημένων τροφίμων, όλες οι συσκευασίες πρέπει να φέρουν με ανεξίτηλους χαρακτήρες τις λέξεις "ΣΕΡΒΙΑ ΚΑΙ ΜΑΥΡΟΒΟΥΝΙΟ" και τον αριθμό έγκρισης/μητρώου της εγκατάστασης, του πλοίου-εργοστασίου, του ψυκτικού θαλάμου ή του πλοίου-ψυγείου προέλευσης.
Άρθρο 6
Η παρούσα απόφαση αρχίζει να ισχύει από τις 28 Φεβρουαρίου 2004.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 23 Δεκεμβρίου 2003.

Labels: 0
3
18
6